Sportbiztosi beszámoló

2012.09.08 – 2012.10.09

Ami az előző KGY óta történt:

* **Sikerre ítélt 5vöződés, avagy XXIII. 5vös 5km.** Rekordlétszámú induló, kellemes idő, olimpikonok – Menczinger Kata, Kovács Zsófi és Szilágyi Áron – és jó hangulat. Címszavakban így jellemezhető az őszi 5vös 5km, amelynek versenyközpont a Lágymányosi Campusnak a Duna felőli parkolója volt. Vilzon biztosította a vénasszonyok nyarát a futás idejére. Egy jól sikerült kampánynak köszönhetően bőven átléptük a 400-as határt, sőt az egészségsétálókkal együtt átléptük a félezret is. A regisztrációnál ez okozott is némi fennakadást, de mindenki idejében a startvonalra állhatott. Az ingyenes Nike pólók felcsigázták a kilátogatókat, és szerencsére ez a betétprogramok idejére sem változott.

Néhány technikai bakit – még mindig kevés frissítő – és egy malőrt – nem nyílt fel idejében a sorompó, de a futók nem okoztak kárt benne – leszámítva jól sikerült a fő műsorszám, a futás is. Remek kezdeményezésnek találták a futók a Nike kilométerjelzőit, és az utolsó pillanatban érkező ápolói felügyeletnek is sajnos akadt munkája. Az 5vös 5 felirat élőemberes változata és az olimpikonok beszélgető estje is beváltotta a hozzá fűzött reményeket és bensőségesebbé tette a futófesztiválunkat. Az eredményhirdetést a sötétedés miatt meg kellett pörgessük, amit értékeltek a helyszínen maradók, míg a tombolahúzás már csak a hab volt a tortán. A résztvevők által kitöltött kérdőívek is azt igazolják vissza, hogy sikerült abszolút élményt nyújtanunk az emberek számára a néhány apróbb technikai baki ellenére is. A részletesebb beszámolót is olvashatjátok, itt csak a főbb állomásokat kívántam kiemelni.

* **Megkezdődtek a 2012-es őszi focibajnokságok!** Mind a Budapesti Összegyetemi Futsalbajnokság, mind az újonnan alakult és kizárólag ELTE-s hallgatóbázisra építő Lágymányosi Focibajnokság elrajtolt. Mindkét sorozat teltházas, azaz teljes létszámmal indult el a 14 liga. Érdekeltségem miatt személyesen is hétről hétre meggyőződtem az akadálytalan működésükről (egy alkalommal még győztes gólt érően sikerült belebotlani abba a zavarbaejtően pattogóba☺).

Néhány levelezés és személyes eszmecsere során – többek között Simon Gáborral (BEAC ifjúsági alelnök) és Ács Veronikával (TTK Nyúz Sportrovat) – arra jutottunk, hogy havi rendszerességgel jelenjen meg írás a bajnokságról a Nyúzban, tabella akár hetente, míg a TTK HÖK honlapján, illetve hírlevelében is igyekszünk feltüntetni a legfrissebb híreket, tudnivalókat.

* Sportbiztosi munkaterv elkészítése (az első tisztségviselői értekezésén az 5vös 5km szervezési munkálatai nem tudtam jelen lenni)
* A sportos faliújság és további kari sportos fórumok folyamatos frissítése, karbantartása.
* Ezen felül a javarészt gólyáktól érkező sportos kérdéseket napi szinten válaszolom meg.

Budapest, 2011. október 5.

**Kis Róbert**

ELTE TTK HÖK Sportbiztos